Na podlagi člena 8 Uredbe mora Komisija za vsako proračunsko leto Evropskemu parlamentu, Svetu in Računskemu sodišču do 31. maja poslati poročilo o stanju Sklada in njegovem poslovodenju ob koncu preteklega koledarskega leta.

Z Uredbo Sveta (ES, Euratom) št. 480/2009 z dne 25. maja 2009 (kodificirana različica) (v nadaljnjem besedilu: Uredba) je bil ustanovljen Jamstveni sklad za zunanje ukrepe (v nadaljnjem besedilu: Sklad) za poplačilo upnikov Unije v primeru neplačevanja posojil s strani prejemnikov posojil, ki jih odobri ali zanje jamči Evropska unija. V skladu s členom 7 Uredbe je Komisija finančno poslovodenje Sklada zaupala Evropski investicijski banki (EIB) na podlagi sporazuma, ki sta ga podpisali Evropska unija in EIB 25. novembra 1994 ter ki je bil nato spremenjen 23. septembra 1996, 8. maja 2002, 25. februarja 2008, 9. novembra 2010 in 28. septembra 2018 (v nadaljnjem besedilu: Sporazum).

Februarja 2018 je bil izračunan tudi prispevek proračuna EU v Sklad za leto 2019 in na podlagi tega izračuna je bilo februarja 2019 prenesenih 103,2 milijona EUR. Znesek je bil izračunan na podlagi členov 3 in 5 Uredbe:

V letu 2018 se je EIB še naprej soočala z zamudami pri odplačevanju sirskih državnih posojil. EIB je posledično in v skladu z jamstvenimi sporazumi med EU in EIB pri Jamstvenem skladu EU do 31. decembra 2018 dodatno unovčila 9 jamstev v skupnem znesku 55,73 milijona EUR (glej točko 5).

·V računovodskih izkazih, ki jih je pripravila EIB, so plačila zahtevkov EIB za unovčitev jamstev iz Jamstvenega sklada (in morebitne naknadne izterjave in zamudne obresti) pripoznana kot zmanjšanja (povečanja) neto premoženja (prispevek EU). V predkonsolidiranih računovodskih izkazih zneski, izplačani na podlagi zahtevkov EIB, niso odšteti od neto premoženja, saj postanejo prenesena sredstva. Povezani zneski se knjižijo kot prihodki (obračunane zamudne obresti in kazni, dobički iz tečajnih razlik) ali odhodki (obračunane pristojbine EIB za izterjave, oslabitve, izgube iz tečajnih razlik). Zato prihaja do stalnih razlik med postavkami neto premoženja (prispevek EU in zadržani dobički), pripoznanih v računovodskih izkazih, ki jih pripravi EIB, in predkonsolidiranih računovodskih izkazih, ki jih pripravi Evropska komisija.

·Predkonsolidirani računovodski izkazi vključujejo vse zneske, prenesene na EU kot posledica plačil zahtevkov EIB iz naslova jamstva za neodplačane obroke posojila (zaostala plačila ter obračunane zamudne obresti). Vendar so bili ti zneski zaradi političnih razmer v Siriji in na podlagi odločitve računovodje Evropske komisije v računovodskih izkazih za leto 2018 v celoti oslabljeni.

Januarja in marca 2019 je bilo na podlagi dveh zahtevkov za unovčitev jamstev za neplačila Sirije izplačanih skupaj 10,6 milijona EUR (3,2 milijona EUR in 7,4 milijona EUR, vključno s kaznimi, ki jih je naložila EIB).

Za prilagoditev Sklada na 9 % skupnih neplačanih obveznosti do virov sredstev je bilo na podlagi izračuna glede zajamčenih poslov, ki na dan 31. decembra 2017 še niso bili plačani, v proračunu EU za leto 2019 za oblikovanje rezervacij Sklada namenjenih 103,22 milijona EUR. Znesek sta odobrila Svet in Evropski parlament, v bilanci stanja z dne 31. decembra 2018 pa je bil pripoznan kot sredstvo (terjatev) Sklada.

3.2Predkonsolidirani izkaz poslovnega izida

Na enak način kot bilanca stanja se za vključitev v konsolidirane računovodske izkaze EU pripravi tudi predkonsolidiran izkaz poslovnega izida.

2018 2017 Prihodki iz poslovanja 2 928 446 939 062 Stroški iz poslovanja (4 876 241) (3 834 219) REZULTAT IZ POSLOVANJA (1 947 795) (2 895 157) Finančni prihodki 30 241 834 29 913 694 Finančni stroški (20 906 275) (51 793 999) FINANČNI REZULTAT 9 335 559 (21 880 305) POSLOVNI IZID ZA ZADEVNO LETO 7 387 764 (24 775 462)

·Prihodki iz poslovanja vključujejo pozitivne tečajne razlike in razveljavljen saldo obračunanih pristojbin EIB za izterjavo za leto 2017 v skladu z zahtevami novega sporazuma o izterjavi, podpisanega leta 2018. Novi sporazum ne predvideva več plačila pristojbin za stroške notranje izterjave EIB.

·Odhodki iz poslovanja vključujejo predvsem pristojbine EIB za upravljanje sredstev (0,9 milijona EUR), pristojbine EIB za zunanje izterjave (1,9 milijona EUR) in dodatek k finančnim določbam o neporavnanih prihodnjih obrokih Sirije (1,9 milijona EUR).

·Finančni prihodki zajemajo predvsem prihodke od obresti iz naložbenega portfelja (6,3 milijona EUR), realiziran dobiček od prodaje finančnih sredstev (10,0 milijona EUR) in obračunane zamudne obresti na subrogirana sredstva (13,9 milijona EUR).

·Finančni stroški vključujejo predvsem izgube zaradi oslabitve (19,6 milijona EUR) za zneske, subrogirane EU v letu 2018 (glej točko 5), odhodke za obresti na denarna sredstva in njihove ustreznike (0,9 milijona EUR) ter realizirane izgube iz naslova prodaje finančnih sredstev (0,5 milijona EUR).

4.Upravljanje denarnih sredstev Jamstvenega sklada

4.1Naložbena politika

Likvidna sredstva Sklada se vlagajo v skladu z načeli upravljanja, določenimi v prilogi k Sporazumu o upravljanju, kakor je bil spremenjen. Zato je treba za nameniti zadostna sredstva za kritje kratkoročnih (manj kot eno leto) odlivov sredstev, in sicer v deležu, ki se določi v letni naložbeni strategiji. Preostala sredstva se lahko dodelijo srednje- in dolgoročnim instrumentom z zapadlostjo največ 10 let in 6 mesecev od datuma plačila (srednje- in dolgoročni portfelj).

4.2Uspešnost in razvoj trga v letu 2018

Za to leto je bilo značilno nihanje donosov na evropskih trgih sredstev s stalnim donosom, pri čemer so se stopnje v prvem četrtletju gibale višje zaradi pričakovanj, da bo ECB nehala izvajati politiko kvantitativnega rahljanja. Stopnje so se nato ob koncu leta zmanjšale na najnižje letne vrednosti zaradi upočasnitve gospodarske rasti. Kreditni razmiki so se med letom povečevali, pri čemer se je to gibanje v decembru pospešilo zaradi upada na trgu lastniških vrednostnih papirjev in pričakovanega zaostrovanja monetarnih politik.

Med letom so na finančne trge vplivali naslednji dejavniki tveganja. Trgovinske tarife, ki jih je uvedel predsednik Trump, so upočasnile gospodarsko rast, inflacija pa je zaradi nizkih cen primarnih proizvodov in dejavnikov globalizacije ostala nižja od ciljev centralne banke. Negotovi obeti glede pogajanj v zvezi z izstopom Združenega kraljestva iz EU so negativno vplivali na finančne institucije in podjetja v Združenem kraljestvu. Posledice marčevskih volitev v Italiji so se pokazale maja, ko so se italijanski razmiki povečali na več kot 250 bazičnih točk v primerjavi z Nemčijo.

Monetarna politika velikih svetovnih centralnih bank se je v letu 2018 zaostrila. Ameriška centralna banka (FED) je nadaljevala s povečevanjem obrestne mere za 25 bazičnih točk v vsakem četrtletju, s čimer se je ciljna ključna obrestna mera ameriške centralne banke do konca leta dvignila na 2,50 %–2,75 %. ECB je septembra zmanjšala mesečne neto nakupe sredstev v okviru svoje politike kvantitativnega rahljanja s 30 milijard EUR na 15 milijard EUR, neto nakupe pa je nato zaključila konec leta 2018. Ponovno vlaganje kmalu zapadlih obveznic v bilanci stanja ECB bo še naprej podpiralo trge. Vendar pa se je monetarna politika na obeh straneh Atlantika pred kratkim ublažila in prinesla več negotovosti. Trg ne pričakuje več nadaljnjih zvišanj obrestne mere ameriške centralne banke, ECB pa je prvo zvišanje obrestne mere preložila na leto 2020. Gospodarska rast naj bi se v ZDA upočasnila z 2,9 % v letu 2018 na 2,5 % v letu 2019, v euroobmočju pa z 1,9 % na 1,4 %.

V prihodnosti se pričakuje, da bodo trgi v letu 2019 še naprej nestanovitni, saj bosta negotovost v zvezi z izstopom Združenega kraljestva iz EU in upočasnitev rasti vplivali na tržne ravni, ki so trenutno blizu rekordno nizkih ravni. Hkrati naj bi se kreditni razmiki širili, saj se gospodarski cikel v ZDA približuje zrelosti, v EU pa je centralna banka zaključila z nakupi sredstev.

Uspešnost portfelja sklada se je spremljala na podlagi vrednotenja po tržnih cenah (poštena vrednost). V letu 2018 je imel portfelj na podlagi dnevne tržne cene letni donos 0,1005 % MTM, s čimer je presegel referenčni donos za +13,5 bazične točke.

5.Unovčitev jamstev iz Jamstvenega sklada

Sirija

Od novembra 2011 se EIB sooča z zamudami pri odplačevanju sirskih državnih posojil. V skladu z jamstvenimi sporazumi med EU in EIB je EIB zato pri Jamstvenem skladu EU do 31. decembra 2018 unovčila 63 jamstev v skupnem znesku 421,05 milijona EUR (vključno s kaznimi, ki jih je naložila EIB, in izterjanimi zneski).